b"\n_START_ARTICLE_\nEdificacions de la carretera del Far\n_START_SECTION_\nDescripci\xc3\xb3\n_START_PARAGRAPH_\nEs tracta de cases unifamiliars a\xc3\xafllades amb jard\xc3\xad, de planta tant quadrada com rectangular, formades per diverses crugies adossades i amb les cobertes de teula \xc3\xa0rab orientades a una i dues vessants. Consten d'una planta baixa on es distribueixen totes les estances d'habitaci\xc3\xb3, tot i que cal exceptuar els n\xc3\xbameros 43 i 67, ja que tamb\xc3\xa9 presenten un soterrani i un semisoterrani respectivament, destinats a garatge. Acostumen a tenir un porxo davanter, orientat a mar. En alguns casos presenten altres edificis annexos dins la mateixa finca. Totes les construccions s\xc3\xb3n arrebossades i emblanquinades exteriorment, dotant al conjunt d'un estil de car\xc3\xa0cter mediterrani. Tots aquests edificis foren constru\xc3\xafts a mitjans del segle XX i concebuts com a xalets o cases d'estiueig.\n_START_SECTION_\nHist\xc3\xb2ria\n_START_PARAGRAPH_\nTotes aquestes cases es van construir a mitjans del segle XX, entre els anys 1947 i 1956, i van ser dissenyades per arquitectes de renom nascuts a la prov\xc3\xadncia de Girona: Joan Aubert i Camps (Olot, 1902-2004), Pelayo Mart\xc3\xadnez Paricio (Figueres, 1898-1978), Alexandre Bonaterra i Matas, (Figueres, 1916-2006) i el giron\xc3\xad Emili Blanch i Roig."